## Zakon o izmjenama i dopunama Zakona o porodnom dopustu majki koje obavljaju samostalnu djelatnost i nezaposlenih majki

### NN 30/2004 (9.3.2004.), Zakon o izmjenama i dopunama Zakona o porodnom dopustu majki koje obavljaju samostalnu djelatnost i nezaposlenih majki

# HRVATSKI SABOR

826

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Proglašavam
Zakon o izmjenama i dopunama Zakona o porodnom dopustu majki koje obav­ljaju
samostalnu djelatnost i nezaposlenih majki, koji je donio Hrvatski sabor na
sjednici 3. ožujka 2004. godine.

Broj:
01-081-04-759/2
Zagreb, 8. ožujka 2004.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Članak
1.

U
Zakonu o porodnom dopustu majki koje obavljaju samostalnu djelatnost i
nezaposlenih majki (»Narodne novine«, br. 24/96., 109/97. i 82/01.) članak 3.
mijenja se i glasi:

»(1)
Majka koja obavlja samostalnu djelatnost ako je koristila obvezni rodiljni
dopust iz članka 2. ovoga Zakona može nastaviti koristiti rodiljni dopust do
navršene jedne godine djetetova života, odnosno za blizance, treće i svako
sljedeće dijete do na­vršene treće godine djetetova života.

(2) Nezaposlena majka, majka na redovitom školovanju
i nezaposlena majka korisnica invalidske mirovine zbog profesionalne
nesposobnosti za rad ima pravo na rodiljni dopust do jedne godine života
djeteta, odnosno za blizance, treće i svako sljedeće dijete do navršene treće
godine djetetova života.«

Članak 2.

Članak 5. mijenja se i glasi:

»Ako majka iz članka 3. ovoga Zakona rodi mrtvo
dijete ili ako dijete umre prije nego što je prošao rodiljni dopust, ona ima
pravo nastaviti koristiti rodiljni dopust onoliko vremena koliko je prema
nalazu i mišljenju izabranog liječnika, potrebno da se oporavi od poroda i
psihičkog stanja uzrokovanoga gubitkom djeteta, a najmanje 45 dana, za koje joj
vrijeme pripadaju sva prava na temelju rodiljnog dopusta.«

Članak 3.

Članak 7. mijenja se i glasi:

»Majci koja obavlja samostalnu djelatnost vrijeme
korištenja obveznoga rodiljnog dopusta, rodiljnog dopusta do jedne, odnosno do
tri godine djetetova života priznaje se u mirovinski staž kao staž osiguranja u
jednostrukom trajanju.«

Članak 4.

Članak 8. mijenja se i glasi:

»(1) Za vrijeme korištenja obveznoga rodiljnog
dopusta, rodiljnog dopusta do godine dana djetetova života, odnosno do treće
godine djetetova života korisnik ima pravo na novčanu naknadu, prema posebnim
propisima.

(2) Nezaposlenoj majci koja je stekla pravo na novčanu
naknadu kod Hrvatskog zavoda za zapošljavanje, isplaćuje se razlika novčane
naknade za rodiljni dopust do iznosa utvrđenog prema posebnim propisima.

(3) Nezaposlenoj majci korisnici invalidske mirovine
zbog profesionalne nesposobnosti za rad, isplaćuje se razlika novčane naknade za
rodiljni dopust ako prima invalidsku mirovinu zbog profesionalne nesposobnosti
za rad u iznosu manjem od iznosa novčane naknade za rodiljni dopust.«

Članak 5.

Članak 9. mijenja se i glasi:

»(1) Novčana naknada za korištenje obveznoga
rodiljnog dopusta isplaćuje se na teret sredstava Hrvatskog zavoda za zdrav­stveno
osiguranje, od prvog dana korištenja toga prava.

(2) Sredstva za novčane naknade za vrijeme korištenja
rodilj­nog dopusta do godine dana djetetova života i za vrijeme koriš­tenja
rodiljnog dopusta do navršene treće godine djetetova života osiguravaju se iz
proračuna Republike Hrvatske.

(3) Sredstva za novčane naknade za korištenje
rodiljnog dopusta nezaposlenim majkama, majkama na redovitom školovanju i
nezaposlenim majkama korisnicama invalidske mirovine zbog profesionalne
nesposobnosti za rad, osiguravaju se iz proračuna Republike Hrvatske.«

Članak 6.

(1) Ministar nadležan za obitelj uz prethodnu
suglasnost ministra financija donijet će provedbeni propis o načinu
ostvarivanja prava i isplate novčanih naknada prema ovom Zakonu, u roku 30 dana
od dana stupanja na snagu ovoga Zakona.

(2) Do donošenja propisa iz stavka 1. ovoga članka
primjenjivat će se Pravilnik o načinu ostvarivanja prava na novčanu naknadu za
rodiljni dopust nezaposlene majke koja je stekla pravo na naknadu pri Hrvatskom
zavodu za zapošljavanje, nezaposlene majke koja ostvaruje pravo na invalidsku
mirovinu zbog profesionalne nesposobnosti za rad i majke koja je korisnica
mirovine (»Narodne novine«, br. 105/01.) u dijelu koji nije suprotan ovom
Zakonu.

Članak 7.

Postupci za ostvarivanje prava na rodiljni dopust
započeti prije početka primjene ovoga Zakona, dovršit će se po odredbama ovoga
Zakona.

Članak 8.

(1) Osoba koja je do dana početka primjene ovoga
Zakona otpočela koristiti pravo na rodiljni dopust može nastaviti koristiti to
pravo prema odredbama ovoga Zakona.

(2) Osoba kojoj je pravo na rodiljni dopust isteklo
prije dana početka primjene ovoga Zakona, može koristiti pravo iz ovoga Zakona
do navršene prve, odnosno treće godine djetetova života.

Članak 9.

U naslovu i cijelom tekstu Zakona o porodnom dopustu
majki koje obavljaju samostalnu djelatnost i nezaposlenih majki (»Narodne
novine«, br. 24/96., 109/97. i 82/01.) riječ: »porodni« u određenom rodu, broju
i padežu zamjenjuje se riječju: »rodiljni« u odgovarajućem rodu, broju i padežu.

Članak 10.

Ovaj Zakon stupa na snagu danom objave u »Narodnim
novinama«, a primjenjuje se od 1. srpnja 2004.

Klasa:
113-04/04-01/01
Zagreb, 3. ožujka 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 30/2004-826